Predkladacia správa

Prednosta Okresného úradu vo Zvolene požiadal 31.1.2000 Ministerstvo vnútra Slovenskej republiky – Dislokačnú komisiu vlády Slovenskej republiky pre umiestňovanie štátnych orgánov o bezodplatný prevod budovy súpisné číslo 814 a pozemku - parcely č. 2645 – zastavaná plocha o výmere 316 m2 , k. ú. Zvolen vedené na LV č. 2210 v správe Výskumného ústavu zváračského v Bratislave na zriadenie Centra výchovnej a psychologickej prevencie vo Zvolene.
	Uvedenú požiadavku dislokačná komisia prerokovala na zasadnutí 1.6.2000. Na základe nesúhlasného stanoviska Výskumného ústavu zváračského v Bratislave navrhla postupovať podľa § 3 ods. 4 zákona č. 278/1993 Z.z. o správe majetku štátu v znení neskorších predpisov. Na základe odporúčania Okresný úrad vo Zvolene požiadal Ministerstvo financií SR o odňatie správy v súlade s citovaným zákonom.
	Prijatím uznesenia vlády č. 851 z 25.10.2000 k návrhu koncepcie privatizácie majetku štátu na ďalšie obdobie a vyhodnotenie zoznamu pasportizácie majetku štátu, bol Výskumný ústav zváračský v Bratislave zaradený do zoznamu podnikov určených do privatizácie.
	Okresný úrad vo Zvolene vzhľadom na pripravovaný zámer privatizácie Výskumného ústavu zváračského v Bratislave, ako aj skutočnosť, že doteraz Ministerstvo financií SR nerozhodlo o odňatí správy majetku z majetku Výskumného ústavu zváračského v Bratislave, katastrálne územie Zvolen opätovne požiadal Ministerstvo vnútra SR o riešenie svojej požiadavky.
	Centrum výchovnej a psychologickej prevencie sa v súčasnosti nachádza na Tehelnej ulici č. 5 vo Zvolene. Objekt bol pôvodne postavený na účely chemickej čistiarne, neskoršie na účely práčovne. V objekte sa nachádza chodba a jedna miestnosť o rozmeroch 10 x 5 m , v ktorej nie je možné zabezpečiť odborné vyšetrenie detí, skupinovú terapiu, individuálnu prácu   s klientom, poradenstvo a pod. Taktiež nie je možné vzhľadom na malú rozlohu miestnosti zabezpečiť primerané a zodpovedajúce personálne obsadenie. Centrum výchovnej a psychologickej prevencie na podmienky mesta Zvolen má mať aspoň troch psychológov, pedagóga, zamestnanca pre záujmovú činnosť detí, ako aj administratívno -  hospodárskeho zamestnanca. 
	Krajský úrad v Banskej Bystrici súhlasí s vyňatím predmetného objektu z procesu privatizácie, čím by sa vytvorili adekvátne podmienky na zriadenie Centra výchovnej a psychologickej prevencie vo Zvolene. Výskumný ústav zváračský v Bratislave v súčasnosti uvedený objekt nevyužíva a mieni ho odpredať fyzickej osobe.
	Ministerstvo hospodárstva Slovenskej republiky s uvedeným návrhom na bezodplatný prevod majetku štátu z majetku Výskumného ústavu zváračského v Bratislave v katastrálnom území Zvolen pre zriadenie Centra výchovnej a psychologickej prevencie vo Zvolene súhlasí. 
	Ministerstvo financií SR, vzhľadom na zaradenie Výskumného ústavu zváračského do procesu privatizácie, pri vyňatí majetku štátu pre potreby Okresného úradu vo Zvolene, odporúča postupovať podľa zákona č. 92/1991 Zb. o podmienkach prevodu majetku štátu na iné osoby, v znení neskorších predpisov.
	Predložený materiál sa predkladá na rokovanie vlády Slovenskej republiky bez rozporov.